Kyselina maslová

Kyselina maslová, systémový názov kyselina butánová (konjugovaná zásada butanoát), je karboxylová kyselina so štyrmi atómami uhlíka. Jej soli a estery sa nazývajú butanoáty alebo butyráty. Kyselina maslová sa nachádza v skazenom masle (odtiaľ pochádza jej triviálny názov), parmezáne, zvratkoch a pote. Má nepríjemný zápach a ostrú chuť so sladkým „chvostom“ (podobne ako dietyléter). Cicavce s dobrým čuchom (napr. psy) sú schopné ju odhaliť už pri koncentrácii 10 miliardtin, človek až pri koncentrácii nad 10 miliontin. Zo všetkých mastných kyselín vyskytujúcich sa v tukoch má v molekule najmenej atómov uhlíka.

 Chemické vlastnosti 
Kyselina maslová je mastná kyselina, ktorá sa vo forme esterov vyskytuje v živočíšnych tukoch a rastlinných olejoch. Triacylglycerol kyseliny maslovej tvorí 3 až 4% masla. Pri žltnutí masla sa kyselina maslová hydrolýzou uvoľňuje z väzby na glycerole a spôsobuje nepríjemný zápach takého masla.

Kyselina maslová je dôležitým členom podskupiny mastných kyselín nazvanej mastné kyseliny s krátkym reťazcom (ide o najnižšiu mastnú kyselinu vyskytujúcu sa v tukoch). Je to slabá kyselina s pKa 4,82, podobnou kyseline octovej s pKa 4,76. Podobná sila týchto kyselín vychádza z ich spoločnej koncovej štruktúry -CH2COOH. Čistá kyselina maslová má molaritu 10,9.

Kyselina maslová je olejovitá bezfarebná kvapalina ľahko rozpustná vo vode, etanole a dietylétere. Možno ju oddeliť z vodnej fázy saturáciou soľami (vysolovaním), napríklad chloridom vápenatým. Dichróman draselný a kyselina sírová ju oxidujú na oxid uhličitý a kyselinu octovú, zásaditý manganistan draselný ju oxiduje na oxid uhličitý. Vápenatá soľ, butyrát vápenatý Ca(C4H7O2)2·H2O, je ako jedna z mála pevných látok menej rozpustná v horúcej vode ako v studenej, túto vlastnosť má napríklad ešte hydroxid vápenatý.

Kyselina maslová má štrukturálny izomér nazvaný kyselina izomaslová (2-metylpropanová).

 Pozri aj 
 Kyselina izomaslová 
 Mastná kyselina

 Referencie 

 Iné projekty 

 Externé odkazy 
 International Chemical Safety Card 1334
 2004 review of the scientific evidencie on butanoate / butyrate vs. colon cancer

Maslová
Maslová